Politiet i Skive har offentliggjort overvågningsmateriale af den mand, der tirsdag stjal LEGO for over 30.000 kroner.

Politiet håber på, at overvågningsbilleder kan hjælpe med at opklare et tyveri af LEGO for 36.000 kroner. Tirsdag eftermiddag gik en mand målrettet efter en palleløfter hos Kop og Kande i Sønder Centeret i Skive.

Han brugte palleløfteren til at stjæle en hel palle med LEGO fra butikken Bøger og Papir. LEGO-klodserne blev læsset ind i mandens bil, hvorefter han stille og roligt kørte palleløfteren tilbage til Kop og Kande.

- Vi har offentliggjort overvågningsbillederne, da vi håber, at nogle kan genkende manden på videoen og hjælpe med at opklare tyveriet, fortæller politiassistent Niels Bach fra Skive Politi.

Politiet kan kontaktes på telefonnummer 114.